钦定古今图书集成/明伦汇编/官常典/第577卷 > 侯琎
## 钦定古今图书集成/明伦汇编/官常典/第577卷 > 侯琎

按《明外史》本传：“琎字廷玉，泽州人。少慷慨有大志。登
宣德二年进士，授行人。乌撒、乌蒙土官争地，相仇杀，
诏遣行人章聪及琎谕解之，正其疆理而还。副侍郎
章敞使交趾关，门卑先驱请伛而入，琎叱曰：‘此狗窦
耳，土人由之固当，奈何辱天使交人为毁关，乃入。及
归，馈遗无所受。御史刘滨酗酒，琎劾之，黜为典史，迁’”
兵部主事。正统初，从尚书柴车等出铁门关，御阿台
有功，进郎中。从王骥征麓川，至金齿。骥自统大军击
思任发，而遣琎援大侯州。贼众三万至，督都指挥马
让、卢钺击走之。遂由高黎贡山兼程夜行，会大军压
其巢。麓川平，以功拜礼部右侍郎，出镇云南。骥再讨
麓川，琎以功迁左。召还，以杨宁代镇。寻调兵部。十一
年代宁复镇云南。思机发屡抗命，骥复南征。琎与骥
等破之鬼哭山。玺书褒赉。景帝初，贵州苗韦同烈叛，
围新添、平越、清平、兴隆诸卫。命琎总督贵州军务讨
之。时副总兵田礼已解新添、平越围。琎遂遣兵攻败
都卢、水西诸贼。水西至贵州道始通。琎又调云南兵
由乌撒会师，开毕节诸路，檄普安土兵援安南卫，而
自率师攻破紫塘、弥勒等十馀寨。会贼复围平越，回
师击退之。遂分哨七盘坡、羊肠河、杨老堡，解清平围。
东至重安江，与骥兵会。兴隆抵镇远道皆通。捷闻，进
兵部尚书。进克普定，禽其伪王王阿同并其党三十
四人。别贼阿赵伪称“赵王”，率众掠清平琎，复讨禽之。
水西苗阿忽等六族皆自诉乞归化。诏琎随方处置。
以劳瘁卒，时景泰元年八月也。帝闻震悼，赐祭葬，荫
其子锦衣卫世袭千户。